
I. ОБЩИ ПОЛОЖЕНИЯ
Статут
Чл.1. Сдружението е юридическо лице с нестопанска цел, регистрирано съгласно разпоредбите на Закона за юридическите лица с нестопанска цел (ЗЮЛНЦ).
Чл.2. Настоящият устав урежда създаването, съществуването и прекратяването на юридическо лице с нестопанска цел – сдружение за осъществяване на общественополезна дейност. Сдружението ще осъществява дейност в обществена полза, съгласно закона, настоящия устав, принципите на хуманизма и професионалната етика на своите членове.
Сдружението не може да се преобразува в сдружение за осъществяване на дейност в частна полза.
Наименование
Чл.3. Наименованието на юридическото лице е Сдружение„РЕШЕНИЯ ЗА ЗДРАВЕ”. Наименованието може да се изписва съкратено като „СРЗЗ“ и на латиница като Foundation „Health Solutions“
Чл.4. Писмените изявления от сдружението трябва да съдържа неговото наименование, седалище, адрес, както и данни за неговата регистрация – единен идентификационен код.
Седалище и адрес
Чл.5. Седалището на сдружението е в град София. Адресът на управление е: Република България, гр. София ул. „Кръстьо Сарафов“ № 21.
Срок
Чл.6. Съществуването на сдружението не се ограничава със срок или други условия.

II. ПРЕДМЕТ, ЦЕЛИ И СРЕДСТВА ЗА ТЯХНОТО ПОСТИГАНЕ
Предмет на дейност
Чл.7. Предметът на дейност на сдружението включва: Самостоятелно или с държавни, общински или неправителствени организации, участие в разработване и реализиране на проекти, извършване на оценки на програми и проекти, съобразно целите на сдружението, организиране и провеждане на форуми за популяризиране и достигане на целите на сдружението. Възлагане, финансиране и осъществяване на изследвания и публикации, свързани с дейността и целите на сдружението. Други дейности незабранени от Конституцията и законите на Република България, които спомагат за постигане на целите на сдружението.
Цели
Чл.8. При изпълнение на предмета си на дейност сдружението си поставя постигането на следните цели:
· Защита на пациентите, лекарите, медицинския персонал, както и субекти, физически и/или юридически лица в обсега на Закона за медицинските изделия и Закона за лекарствените продукти в хуманната медицина.
· Оказване на правна защита на всички потребители на здравни услуги (физически и/или юридически лица). Провеждане на медиация.
· Оказване на правна защита за търговски марки и патенти свързани с медицински изделия, хранителни добавки и лекарства.
· Организиране и провеждане на конференции, семинари, кръгли маси и инициативи, свързани със здравната култура, потреблението на здравни услуги и други теми свързани със здравеопазването в Република България.
· Организиране на образователни инициативи по отношение на здравословното хранене и здравословният начин на живот.
· Анализ на иновативните подходи и добрите практики за разпространение и комерсиализация на постиганите резултати и съдействие на заинтересованите страни за тяхното прилагане на практика.
При осъществяване на дейността си сдружението може да си сътрудничи с държавни и общински институции, организации и други юридически лица с нестопанска цел, при спазване на устава и действащото законодателство.
Средства за постигане на целите
Чл.9. За постигане на поставените цели сдружението ще използва следните средства:
· Организира, разработва, внедрява, наблюдава и оценява стратегии, програми и проекти за осъществяване на добри практики в сферата на здравеопазването. 
· сътрудничество и изграждане на стратегически партньорства със здравни, образователни и научни организации и институции, органи на изпълнителната и местната власт, стопански и нестопански юридически лица, както и физически лица в страната и в чужбина;
· осъществяване на контакти за обмяна на опит със сродни организации в страната и чужбина;
· популяризира дейността в публичното пространство – чрез PR и рекламни кампании, работни срещи, „кръгли маси” и други дискусионни форуми, издаване, отпечатване и разпространение на брошури, информационни бюлетини, рекламни материали и други издания. 
· подпомага правителствени и неправителствени организации, работещи по проблеми, сходни с предмета на дейност на Сдружението. насърчаване и подпомагане разработването и провеждането на образователни програми;
· въвеждане на иновативни методи за обучение и реализация на здравни образователни мероприятия и инициативи на национално и регионално ниво;
· осигуряване на устойчиво публично и/или частно финансиране за проектите на сдружението; 
· организиране на образователни и информационни кампании, симпозиуми, семинари, конференции и други национални и международни срещи;
· разработка, изпълнение, оптимизиране на управлението на външни и вътрешни за организацията проекти;
· осигуряване защитата на предмета на авторските и сродните права на лицата, подпомагани от организацията;
· провеждане на дейности по осигуряване на достъп до социални услуги за лица от малцинствата, маргинализирани групи и търсещи и/или получили международна закрила, лица с увреждания, както и възрастни и деца в риск от социално изключване;
· създаване и поддържане на помещения, необходими за постигане на целите на сдружението;
· други дейности, спомагащи за цялостното развитие на обществото и постигане целите на сдружението.
Предмет на допълнителна стопанска дейност
Чл.10. Сдружението може да извършва допълнителна стопанска дейност в съответствие със ЗЮЛНЦ, само ако е свързана с предмета на основаната дейност и като използва прихода за определените в настоящия устав цели.
Сдружението има следния предмет на допълнителна стопанска дейност:
· Организира и провежда платени семинари, обучения и др.;
· Извършва и изготвя проучвания, анализи, становища и др.;
· Осъществява издателска дейност, изработване, публикуване и разпространение на материали, книги, брошури, филми и др., 
· Всякаква друга разрешена от закона търговска дейност, извършвана самостоятелно или съвместно с други юридически лица, но единствено във връзка с постигане целите и заявеният предмет на дейност.
Имущество 
Чл.11. Имуществото на сдружението се състои от права на собственост и други вещни права върху недвижими и движими вещи; права върху обекти на интелектуална и индустриална собственост; парични средства; ценни книги; участие в търговски дружества и други, незабранени от закона.
Чл.12. Имуществото за изпълнение на поставените цели се осигурява чрез допълнителната стопанска дейност на сдружението, първоначални имуществени вноски, направени от учредителите, средства по целеви програми и проекти, държавни и европейски субсидии, приходи от спонсорство, дарения от физически и юридически лица, завещания и други, незабранени от закона.
Разходване на имущество
Чл.13. Сдружението може безвъзмездно да разходва имущество и да осъществява дейността, насочена за постигане на целите, определени по реда на ЗЮЛНЦ и устава.
13.1. Подборът на лицата и начинът на тяхното подпомагане от сдружението се извършват в зависимост от целта и финансовите възможности на сдружението.
13.2. За безвъзмездно разходване на имуществото на сдружението е необходимо мотивирано решение, взето от Общото събрание с мнозинство 2/3 от всички негови членове, когато е в полза на:
· лица от състава на другите му органи и техните съпрузи, роднините им по права линия - без ограничение, по съребрена линия - до четвърта степен, или по сватовство - до втора степен включително;
· лица, били в състава на управителните му органи до 2 години преди датата на вземане на решението;
· юридически лица, финансирали организацията до 3 години преди датата на вземане на решение;
· юридически лица, в които посочените лица в т. 1 и 2 са управители или могат да наложат или възпрепятстват вземането на решения;
· политически партии, в ръководните и контролните органи на които участват членове на ръководни и контролни органи на юридическите лица с нестопанска цел.
13.3. Сдружението не може да сключва сделки с лицата по т. 13.2., т. 1, както и с юридически лица, в които посочените лица са управители или могат да наложат или възпрепятстват вземането на решения, освен ако сделките са в очевидна полза на сдружението или са сключени при общи условия, публично обявени.
III. ЧЛЕНСТВО В СДРУЖЕНИЕТО
Членство
Чл.14. Членуването в сдружението е доброволно. Членове на сдружението могат да бъдат юридически и дееспособни физически лица, приемащи устава на сдружението, изпълняващи неговите разпоредби и работещи за постигане на целите на сдружението.
Придобиване на членство
Чл.15. Лицата – учредители (вписани в протокола от Учредителното събрание и приели настоящия устав) се считат за пълноправни членове на сдружението по право. 
Чл.16. Приемането на нови членове в сдружението се извършва от Управителния съвет. 
16.1. Кандидатите за членове се приемат по тяхна писмена молба до Председателя на сдружението, в която декларират, че са запознати и приемат разпоредбите на настоящия устав, като се задължават да ги спазват.
16.2. Председателят на сдружението задължително внася молбата на кандидатите за гласуване на следващото заседание на Управителния съвет. Членството се придобива от датата на решението на Управителния съвет.
16.3. Решението, с което се отказва приемането на кандидат за член на сдружението, може да се обжалва от кандидата пред Общото събрание в едномесечен срок от датата на  решението на Управителния съвет. Решението на Общото събрание е окончателно.
Чл.17. Членски внос
17.1. Членовете на Сдружението дължат встъпителна вноска при възникването на членственото им правоотношение в размер на 300 лева, която се дължи веднъж годишно за срока на членството им.
17.2. Членският внос може да бъде платен на две равни вноски през 6 (шест) месеца за календарната година.
17.3. При необходимост от набиране на допълнителни средства за дейността, общото събрание може с единодушно решение да предвиди увеличаване на членския внос, размера и сроковете, при които той е изискуем, както и актуализира размера му ежегодно.
Права на членовете
Чл.18. Всеки член на сдружението има право:
18.1. да бъде информиран за дейността на сдружението;
18.2. да иска отмяна на незаконните и противоуставните решения и действия на органите на сдружението;
18.3. да внася за разглеждане в Управителния съвет предложения, съображения, становища по въпроси, засягащи дейността на сдружението,
18.4. да ползват резултатите от дейността на сдружението, съгласно разпоредбите на закона и устава;
[bookmark: _GoBack]18.5. доброволно да напусне сдружението.
Задължения на членовете
Чл. 19. Всеки член на сдружението е длъжен:
19.1. да спазва разпоредбите на устава и да изпълнява решенията на органите на сдружението;
19.2. да участват според възможностите си в дейността на сдружението и да работи за осъществяване на целите му;
19.3. да издига авторитета на сдружението, да спомага за увеличаване на неговото имущество и да не извършва действия, които противоречат на целите му и го злепоставят;
19.4. да уважава традициите на сдружението;
19.5. да не използва, по какъвто и да е начин, сдружението за цели, противоречащи на закона и устава.
Чл.20. членските права и задължения, с изключение на имуществените, са непрехвърлими и не преминават върху други лица при смърт, съответно при прекратяване.
Чл.21. изпълнението на членските задължения и упражняването на членските права може да бъде предоставено другиму чрез писмено овластяване. Овластено лице може да бъде външно за сдружението лице, което не е член на сдружението. Овластяването произвежда действие след писмено уведомяване на Управителния орган от член на сдружението. В случай на овластяване, членът на сдружението носи отговорност за неизпълнението на неговите задължения от страна на овластеното лице.
Чл.22. За задълженията на сдружението неговите членове не носят имуществена отговорност и кредиторите нямат право да предявяват права към тяхно имущество.
Прекратяване на членството
Чл.23. Членството в сдружението се прекратява:
23.1. с едностранно писмено волеизявление, отправено до Председателя на сдружението;
23.2. със смъртта или поставяне под пълно запрещение, съответно – ликвидация на юридическото лице, което е член на сдружението;
23.3. с изключването;
23.4. при отпадане;
23.5. при прекратяване на сдружението.
Чл.24. При прекратяване на членството, сдружението не дължи връщане на направените до момента имуществени вноски. Прекратилият членството си е длъжен да направи просрочените имуществени вноски, ако има такива.
Всяко прекратяване на членството води до изгубване на предоставените с настоящия устав и закона права.
Чл.25. Член на сдружението може да бъде изключен в следните случаи:
· при виновно поведение, което прави по-нататъшното членство несъвместимо;
· при накърняване на интересите или обществения престиж на сдружението;
· при злоупотреба с имуществото на сдружението;
· грубо нарушение на устава.
· неплащане на членски внос.
25.1. Мотивирано предложение за изключване на член на сдружението може да бъде направено от всеки член на сдружението, адресирано до Председателя на сдружението. Председателят на сдружението запознава Управителния съвет с направеното предложение. Решението за изключване се взема от Управителния съвет. Членството се счита за прекратено от датата на решението на Управителния съвет. 
25.2. Решението, с което се изключва член на сдружението, може да се обжалва от изключения член пред Общото събрание в едномесечен срок от узнаването, но не по-късно от една година от датата на вземане на решението. Решението на Общото събрание е окончателно.
[bookmark: _Hlk85719229]Чл.26. Членството може да бъде прекратено при отпадане с решение на Управителния съвет, когато е налице системно неучастие в дейността на сдружението. 
26.1. Мотивирано предложение за отпадане на член на сдружението може да бъде направено от всеки член на сдружението, адресирано до Председателя на сдружението. Председателят на сдружението запознава Управителния съвет с направеното предложение. Отпадането се констатира от Управителния съвет с протокол и с надлежно решение се прекратява членството.
26.2. Решението, с което отпада член на сдружението, може да се обжалва от отпадналия член пред Общото събрание в едномесечен срок от узнаването, но не по-късно от една година от датата на вземане на решението. Решението на Общото събрание е окончателно.
Чл. 27. При маловажни случаи на нарушения Управителният съвет определя с решение срок за преустановяване на нарушението и за отстраняване на неговите последици. Ако членът продължи действията се преминава към процедурата по изключване, респ. отпадане.
IV. ОРГАНИ НА СДРУЖЕНИЕТО
Чл.28. Органи на сдружението са:
28.1. Колективен върховен орган - Общо събрание
28.2. Управителен орган – Управителен съвет
28.3. Председател
ОБЩО СЪБРАНИЕ
Чл. 29. Върховен орган на сдружението е Общото събрание. То се състои от всички членове на сдружението. 
29.1. Членовете участват в Общото събрание лично или чрез представител.
29.2. Членовете – юридически лица, се представляват в Общото събрание от законните им представители или от упълномощено за целта лице.
29.3. Пълномощник на юридическо или физическо лице може да бъде само физическо лице.
29.4. Пълномощното следва да бъде в обикновена писмена форма. В пълномощното следва да е указано изрично правото за участие в Общо събрание на сдружението, като може да бъде издадено за ограничен или неограничен брой заседания.
29.5. Пълномощниците нямат право да преупълномощават с правата си трети лица.
29.6. Пълномощниците могат да представляват само един член на Общото събрание.
Компетентност на Общото събрание
Чл. 30. Общото събрание:
30.1. изменя и допълва устава;
30.2. избира и освобождава членовете на управителния съвет;
30.3. взема решение за преобразуване или прекратяване на сдружението;
30.4. приема отчета за дейността на управителния съвет;
30.5. отменя решения на другите органи на сдружението, които противоречат на закона, устава или други вътрешни актове, регламентиращи дейността на сдружението;
30.6. взема и други решения, предвидени в устава.
Чл.31. Решенията на общото събрание са задължителни за другите органи на сдружението.
Чл.32. Решенията на Общото събрание подлежат на съдебен контрол относно тяхната законосъобразност и съответствие с устава.
Свикване на общото събрание
Чл.33. Общото събрание заседава редовно или извънредно.
33.1. Редовно Общо събрание се провежда веднъж на две години.
33.2. Извънредно Общо събрание може да бъде свикано по всяко време по инициатива на Управителния съвет, Председателя, или по искане на 1/3 от членовете на сдружението. 
Чл.34. Свикването на Общо събрание се извършва чрез писмена покана, изпратена от Председателя до всички членове в срок не по-малко от 7 /седем/ дни преди датата на провеждане на Общото събрание.
34.1. Поканата трябва да съдържа дневния ред, датата, часа и мястото за провеждането на заседанието на Общото събрание и по чия инициатива то се свиква. 
34.2. За да бъде редовно уведомяване на членовете, поканата следва да бъде връчена на член на сдружението, респ. на редовно упълномощен негов пълномощник, за което се прави отбелязване върху екземпляра. Връчването ще бъде редовно и когато поканата е изпратена по пощата и/ или връчена чрез куриер и/ или изпратена на електронна поща.
34.3. В бързи или неотложни случаи, поканата може да бъде отправена по телефон от Председателя. В този случай поканата се изчита и се съставя протокол, който се подписва от Председателя и двама от членовете на сдружението.
Чл.35. При невъзможност да бъде спазен редът за изпращане на покана, съгласно предходната разпоредба на устава, поканата се обявява в регистъра на юридическите лица с нестопанска цел, воден от Агенцията по вписванията, най-малко един месец преди насрочения ден.
Дневен ред
Чл.36. Общото събрание не може да взема решения по въпроси, които не са вписани в поканата, освен ако на събранието присъстват всички членове на сдружението и са съгласни с това. 
36.1 Всеки член на сдружението може да прави предложение до Председателя на сдружението за промяна на дневния ред. Предложенията се разглеждат  и гласуват на заседанието на Общото събрание.
Кворум
Чл.37. Общото събрание е законно, ако е свикано по посочения в устава ред, и на него присъстват повече от половината от всички членове на сдружението. 
Чл.38. При липса на кворум събранието се отлага с един час и се провежда на същото място и при същия дневен ред и се счита за редовно, колкото и членове да се явят.
Списък на присъстващите
Чл.39. На заседанието на Общото събрание се изготвя списък на присъстващите членове или техни представители. Членовете удостоверяват присъствието си с подпис и се легитимират. Списъкът се заверява от председателя на заседанието и изготвилият го /протоколчик/ и се прилага към протокола за него.
Председател на заседанието
Чл.40. Заседанието се ръководи от Председателя на сдружението, а при негово отсъствие – избран от Общото събрание с обикновено мнозинство негов член.
Право на глас
Чл.41. Всеки редовен член на сдружението има право на един глас в Общото събрание.
Конфликт на интереси
Чл.42. Член на сдружението няма право на глас при решаването на въпроси, отнасящи се до:
· него, неговия съпруг/а или роднини по права линия без ограничение, по съребрена линия – до четвърта степен или по сватовство – до втора степен включително;
· юридическо лице, в което членът е управител или може да наложи или възпрепятства вземането на решения;
· Предявяване на иск срещу него.
Вземане на решения. Мнозинство.
Чл.43. Решенията на Общото събрание се приемат с явно гласуване, освен ако предварително не е решено гласуването да бъде тайно. Тайно гласуване може да бъде предложено от всеки член на сдружението. Предложението се гласува се и се счита за прието с решение за начина на гласуване, взето с обикновено мнозинство от присъстващите.
Чл.44. Решенията на Общото събрание се вземат с обикновено мнозинство от присъстващите.
Чл.45. Решенията на Общото събрание по т. 30.1. и 30.3. се вземат с мнозинство 2/3 от присъстващите.
Чл.46. Решенията на Общото събрание влизат в сила незабавно, освен ако действието им не бъде отложено, или ако съгласно закона, те влизат в сила след вписване в регистъра, поддържан от Агенция по вписванията.
Протокол
Чл.47. За всяко заседание на Общото събрание се води протокол, който се заверява от председателстващия събранието и лицето, изготвило протокола, които отговарят за верността на съдържанието му.
Чл.48. Протоколът, ведно с прикрепени към него списък на присъстващите и писмените материали по свикването и провеждането на Общото събрание, се завежда в нарочна книга.
Чл.49. Всеки член, присъствал на Общото събрание, има право да следи за точното отразяване на заседанието и взетите на него решения в протокола.

Оспорване
Чл.50. Всеки член на сдружението, членовете на Управителния съвет или Председателят на сдружението може да сезира съда по регистрацията на Сдружението да се произнесе относно законосъобразността на решение на Общото събрание или съответствието му с устава. Срокът е едномесечен срок от узнаване на решението, но не по-късно от една година от датата на приемането му.
УПРАВИТЕЛЕН СЪВЕТ
Чл.51. Управителният съвет е ръководен орган на сдружението. 
Членове на Управителния съвет
Чл.52. Членовете на Управителния съвет се избират от Общото събрание.
52.1. Управителният съвет се състои от 3 /трима/ членове, които са членове на сдружението. 
52.2. Изборът на членове на Управителния съвет може да се извърши с явно или тайно гласуване. Решението за начина на гласуване се взема от Общото събрание.
Чл.53. Мандатът на членовете на Управителния съвет е 5 години.
53.1. Всеки член на Управителния съвет може да бъде избиран неограничен брой пъти.
53.2. До избиране на нов състав на Управителен съвет старият продължава да изпълнява своите функции. 
53.3. Членовете на Управителния съвет прекратяват функциите си преди изтичане на мандата с подаване на оставка пред Общото събрание или по решение на Общото събрание.
Правомощия на Управителния съвет
Чл.54. Управителният съвет:
54.1. Определя реда и организира извършването на дейността на сдружението, включително и тази в обща полза, и носи отговорност за това;
54.2. Може да възлага на свои членове отговорността за отделни сфери от дейността на сдружението и да създава свои временни помощни органи като комисии, екипи, работни групи и др.;
54.3. Осигурява изпълнението на решенията на Общото събрание;
54.4. Приема вътрешни актове, които не са от компетентността на Общото събрание;
54.5. Приема и изключва членове;
54.6. Взема решение за откриване и закриване на клонове;
54.7. Взема решение за участие в други организации;
54.8. Взема решения относно дължимостта и размера на членския внос или на имуществените вноски;
54.9. Извършва действия по разпореждане с имуществото на сдружението при спазване на изискванията на настоящия устав;
54.10. Взема решение за откриване на производство по ликвидация и определя ликвидатор на сдружението;
54.11. Подготвя и приема бюджета;
54.12. Подготвя и внася в общото събрание отчет за дейността на сдружението;
54.13. Избира Председател на сдружението и го освобождава от отговорност;
54.14. Учредява награди и символи на сдружението;
54.15. Приема основните насоки и програма за дейността на сдружението;
54.16. Взема други решения, които са предвидени в устава;
54.17. Взема други решения, които не са от компетентността на Общото събрание или друг орган, съгласно закона или устава;
Заседания на Управителния съвет. Вземане на решения.
Чл.55. Заседанията на Управителния съвет се свикват и ръководят от Председателя на сдружението най-малко веднъж годишно. Председателят е длъжен да свика заседание на Управителния съвет при писмено искане на всеки от неговите членове. Ако Председателят не свика заседание на Управителния съвет в седмичен срок, то може да се свика от всеки един от заинтересуваните членове на Управителния съвет.
При отсъствие на Председателя на сдружението, заседанието се ръководи от определен от Управителния съвет негов член.
Чл.56. Управителният съвет може да взема решение, ако на заседанието му присъстват повече от половината от неговите членове.
56.1. Присъстващо е и лице, с което има двустранна телефонна или друга връзка, гарантираща установяването на самоличността му и позволяваща участието му в обсъждането и вземането на решения. Гласуването на този член се удостоверява в протокола от председателстващия заседанието.
56.2. Управителният съвет може да вземе решение и без да бъде проведено заседание, ако протоколът за взетите решения бъде надлежно подписан без забележки и възражения от всички членове на Управителния съвет.
Чл.57. Решенията се вземат с мнозинство от присъстващите.
Решенията по чл. 54.1., 54.9. и 54.10. се вземат с мнозинство от всички членове.
Протокол
Чл.58. За заседанията на Управителния съвет и за взетите решения се съставя протокол в писмена форма.
Оспорване 
Чл.59. Всеки заинтересован член на сдружението може да оспори пред Общото събрание решение на Управителния съвет или на Председателя, което е взето в противоречие със закона, устава или предходно решение на Общото събрание. Това следва да бъде направено в едномесечен срок от узнаването, но не по-късно от една година от датата на вземане на решението.
ПРЕДСЕДАТЕЛ НА СДРУЖЕНИЕТО
Чл. 60. Председател на сдружението се избира от Управителния съвет. Председателят на сдружението е член на Управителния съвет и негов председател.
Чл. 61. Мандатът на Председателя съвпада с този на Управителния съвет, освен ако не бъде прекратен предсрочно. Председателят прекратява функциите си преди изтичане на мандата с подаване на оставка пред Управителния съвет или по решение на Управителния съвет.
Чл. 62. В случай на продължително отсъствие или невъзможност за изпълнение на възложените му функции Председателят може да упълномощи с предоставените му правомощия друг член на Управителния съвет.
Чл. 63. Председателят има следните правомощия:
63.1. представлява сдружението пред трети лица, включително физически и юридически лица, държавни и общински органи и институции, всякакви неправителствени организации;
63.2. осигурява изпълнението на решенията на Управителния съвет;
63.3. Председателя упражнява бюджета и отчита неговото изпълнение пред управителния съвет;
63.4. Разходи на сдружението, които надхвърлят суми по-големи от 3 000 ( три хиляди) лева се извършват от Председателя на сдружението само след получаване на предварително писмено одобрение от Управителния съвет;
63.5. сключва договори от името и за сметка на сдружението;
63.6. организира ежедневната работа на сдружението;
63.7. осъществява връзка с държавни, общински органи, организации, фондации, юридически и физически лица;
63.8. сключва и прекратява трудовите договори на служителите на сдружението и подписва граждански договори с трети лица, при реализиране на дейности, свързани с целите на сдружението;
63.9. дава изявления от името на сдружението;
63.10. съхранява печата на сдружението и документацията;
63.11. други правомощия, посочени в устава;
63.12. други правомощия, които са свързани с дейността на сдружението и не са от компетентността на Управителния съвет или Общото събрание.
Чл.64. Председателят взема всички решения въз основа на решенията на Управителния съвет или Общото събрание.
Възнаграждения на органите на сдружението
Чл.65. По решение на Управителния съвет Председателят може да получава възнаграждение за дейността си, чийто размер се определя с решение на Управителния съвет.
Чл.66. По решение на Общото събрание членовете на Управителния съвет могат да получават възнаграждение за дейността си.
Чл.67. Привлечени експерти и сътрудници имат право да получават възнаграждение, съобразно сключените с тях договори и извършена дейност.
VI. ГОДИШНО ПРИКЛЮЧВАНЕ
Чл.68. Ежегодно, в определените от закона срокове, Управителният съвет съставя за изтеклата календарна година годишен финансов отчет и доклад за дейността. Годишният финансов отчет подлежи на независим финансов одит при условията на Закона за счетоводството. В отчета за дейността се описва протичането на дейността и състоянието на сдружението и се разяснява годишния финансов отчет. Докладът за дейността съдържа предвидените в чл. 40, ал. 2 ЗЮЛНЦ реквизити.
Чл.69. Ако финансовият отчет на сдружението подлежи на проверка регистрираният одитор за извършването й такъв се избира и назначава от Общото събрание.
Чл.70. След постъпване на доклада на регистрирания одитор, ако такъв е задължителен, Общото събрание приема годишния финансов отчет, отчета за дейността и доклада на регистрирания одитор.
Чл.71. Всяка година сдружението подава заявление за обявяване на приетия годишен финансов отчет за предходната година и доклада за дейността си по партидата на дружеството в Търговски регистър и регистър на ЮЛНЦ, като спазва законоутановените срокове.
VII. ПРЕКРАТЯВАНЕ И ЛИКВИДАЦИЯ
Чл.74. Сдружението се прекратява:
· По решение на Общото събрание;
· При обявяването му в несъстоятелност;
· С решение на окръжния съд по седалището на сдружението в определените от ЗЮЛНЦ случаи.
Чл.75. При прекратяване на Сдружението се извършва ликвидация, за която се прилагат разпоредбите на ЗЮЛНЦ и Търговския закон, освен в случаите на преобразуване.
Чл.76. Ликвидацията се извършва от Управителния съвет, освен в изрично посочените в ЗЮЛНЦ случаи.
Чл.77. Ликвидаторът е длъжен да удовлетвори кредиторите на Сдружението от наличните парични средства, а ако това е невъзможно – чрез осребряване първо на движимото и едва след това на недвижимото имущество на сдружението. Той няма право по какъвто и да е начин да прехвърля имущество на лицата по чл. 43, ал. 2 ЗЮЛНЦ.
Имущество след ликвидацията
Чл.78. Имуществото, останало след удовлетворяване на кредиторите, се предоставя на друго юридическо лице със същата или близка нестопанска цел, извършващо дейност в обществена полза, което се избира от Управителния съвет.

VIII. ПРЕХОДНИ И ЗАКЛЮЧИТЕЛНИ РАЗПОРЕДБИ
Чл.79. Уставът е приет единодушно и е подписан от членовете–учредители.
Чл.80. Промени в устава могат да бъдат извършвани по реда, предвиден в него и ЗЮЛНЦ.
Чл.81. За неуредените в устава въпроси, както и относно тълкуването и прилагането на неговите разпоредби се прилагат разпоредбите на Закона за юридическите лица с нестопанска цел. Разпоредбите на устава, които противоречат на императивни разпоредби на закона, се заместват по право от повелителните му правила.
Чл.82. При спорни въпроси между членовете на сдружението по отношение на прилагането и тълкуването на устава, които не са от изключителната компетентност на съдебните или други държавни органи, се произнася Общото събрание.
Настоящият устав е приет единодушно от всички присъствали учредители на Учредително събрание на Сдружение с нестопанска цел ”РЕШЕНИЯ ЗА ЗДРАВЕ”, състояло се на 22.07.2024 г. в град София, в уверение на което същите са положили своя подпис под този Устав.

